
PARLAMENTUL  ROMÂNIEI

CAMERA DEPUTAŢILOR
	COMISIA JURIDICĂ, DE  DISCIPLINĂ

ŞI IMUNITĂŢI
	              Bucureşti, 8 decembrie 2015

              Nr. Pl-x  584/2015


RAPORT

              asupra

propunerii legislative pentru modificarea Legii 115/1999 privind responsabilitatea ministerială, cu modificările şi completările ulterioare, republicată
În temeiul dispoziţiilor art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea Legii 115/1999 privind responsabilitatea ministerială, cu modificările şi completările ulterioare, republicată, trimisă cu adresa nr. Pl-x 584 din 9 septembrie 2015, înregistrată cu nr. 4c-11/1065 din 10 septembrie 2015.
Senatul, în calitate de primă Cameră sesizată, a respins iniţiativa legislativă, în şedinţa din ziua de 7 septembrie 2015. 
Camera Deputaţilor este Cameră decizională, în conformitate cu dispoziţiile art.75 alin.(1) şi (3) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat.
Propunerea legislativă are ca obiect de reglementare modificarea Legii nr.115/1999 privind responsabilitatea ministerială, republicată, cu modificările ulterioare, în scopul simplificării procedurilor privind urmărirea penală a membrilor Guvernului. Soluţiile legislative propuse în proiectul de act normativ vizează instituirea obligaţiei Camerei Deputaţilor, a Senatului şi a Preşedintelui României “să răspundă favorabil la solicitarea de urmărire penală a membrilor Guvernului”, precum şi excluderea vreunei “forme de imunitate” a membrilor Guvernului care nu sunt deputaţi sau senatori.

Consiliul Legislativ a avizat negativ iniţiativa legislativă, conform adresei cu nr. 397 din 23 aprilie 2015, întrucât soluţiile legislative propuse încalcă dispoziţiile constituţionale în materie.

Guvernul României, conform punctului de vedere din adresa nr.9308/DRP din 22 octombrie 2015 nu susţine adoptarea propunerii legislative pentru modificarea Legii 115/1999 privind responsabilitatea ministerială, cu modificările şi completările ulterioare, republicată. 
Comisia pentru administraţie publică şi amenajarea teritoriului a avizat negativ propunerea legislativă, cu majoritate de voturi, în şedinţa din ziua de 20 octombrie 2015, conform adresei cu nr.4c-6/299/2015. 
În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat iniţiativa legislativă în şedinţa din data de 8 decembrie 2015.
La şedinţă au fost prezenţi 22 deputaţi din numărul total de 26 membri ai Comisiei juridice, de disciplină şi imunităţi.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi să propună plenului Camerei Deputaţilor un raport de respingere a propunerii legislative pentru modificarea Legii 115/1999 privind responsabilitatea ministerială, cu modificările şi completările ulterioare, republicată, întrucât, prin adoptarea soluţiilor legislative propuse ar fi încălcate prevederi exprese ale Constituţiei României, respectiv art.67, art.76 alin.(2) şi art.109 alin.(2), precum şi reglementări ale Curţii Constituţionale a României din Decizia nr.1133/2007, Decizia nr.990/2008 şi Decizia nr.270/2008. 
Instituirea unui regim diferit pentru membrii Guvernului care nu sunt deputaţi sau senatori în raport cu membrii Guvernului care sunt deputaţi sau senatori, referitor la cererea de începere a urmăririi penale este în contradicţie cu norma constituţională.
În raport cu obiectul şi conţinutul său, iniţiativa legislativă face parte din categoria legilor organice.
VICEPREŞEDINTE




SECRETAR


    CIPRIAN NICOLAE NICA                                    VASILE VARGA

Întocmit - Consilier parlamentar,

